b"\n_START_ARTICLE_\nSalic\xc3\xa0ria\n_START_SECTION_\nEcologia\n_START_PARAGRAPH_\nAquesta esp\xc3\xa8cie prolifera a prop de les aig\xc3\xbces, a les vores dels rius i rierols, vorejant els bra\xc3\xa7als i s\xc3\xadquies, en els prats m\xc3\xa9s humits, etc., de pH \xc3\xb2ptim 6, i \xc3\xa9s capa\xc3\xa7 de suportar una certa salinitat. Es localitza des del nivell del mar fins altituds de 900 metres._NEWLINE_Prefereix ambients calorosos, humits i ombr\xc3\xadvols, i s\xc3\xb2ls moderadament pobres o lleugerament rics en nitrogen; no est\xc3\xa0 present en terres molt fertilitzades. _NEWLINE_Aquesta esp\xc3\xa8cie es distribueix en tot el continent europeu, en el nord-est d'\xc3\x80frica, \xc3\x80sia i es troba introdu\xc3\xafda en el nord d'Am\xc3\xa8rica. For\xc3\xa7a estesa, \xc3\xa9s freq\xc3\xbcent a Alacant, Barcelona, Castell\xc3\xb3, Girona, Lleida, Tarragona, Val\xc3\xa8ncia, i tamb\xc3\xa9 a les Illes Balears. Floreix de juny en endavant o a finals de maig a la zona m\xc3\xa9s meridional.\n_START_SECTION_\nMorfologia\n_START_PARAGRAPH_\n\xc3\x89s una planta perenne, d'1-2 metres d'altura. La rel \xc3\xa9s axonomorfa. La tija \xc3\xa9s herb\xc3\xa0cia, amb abundants branques ascendents de longitud entre 65-85\xc2\xa0cm, i normalment no s\xc3\xb3n ramificades. La secci\xc3\xb3 de les branques \xc3\xa9s quadrada i de color vermell p\xc3\xbarpura. Poden presentar pubesc\xc3\xa8ncia grisenca. Les fulles s\xc3\xb3n herb\xc3\xa0cies i oposades, de vegades amb verticils de 3 o 4, excepcionalment alternades, s\xc3\xb3n lanceolades (de 3-10\xc2\xa0cm de llarg i 1-2\xc2\xa0cm d'ample), amb l'\xc3\xa0pex agut o subagut. La base t\xc3\xa9 forma de cor, el marge \xc3\xa9s sencer i sense pec\xc3\xadol. S\xc3\xb3n fulles amplexicaules, de color verd fosc i pubescents. La nervaci\xc3\xb3 \xc3\xa9s pinnada i amb abs\xc3\xa8ncia d'est\xc3\xadpules._NEWLINE_Les flors s\xc3\xb3n hermafrodites, actinomorfes i apareixen en fascicles axil\xc2\xb7lars de 2 a 15 flors formant vistoses infloresc\xc3\xa8ncies amb forma d'espiga, que arriba als 40\xc2\xa0cm de longitud. S\xc3\xb3n hex\xc3\xa0meres o, a vegades, pent\xc3\xa0meres axil\xc2\xb7lars i solit\xc3\xa0ries. Tenen un curt pedicel i dues bract\xc3\xa8oles lineals caduques, amb la base blanquinosa i l'\xc3\xa0pex vermell\xc3\xb3s. Tenen un tub floral pel\xc3\xb3s, infundibuliforme o cil\xc3\xadndric, amb dotze nervis bastant vistosos i generalment p\xc3\xbarpures._NEWLINE_El calze est\xc3\xa0 format per 6 s\xc3\xa8pals, de 0,5-1 mm triangulars, i s\xc3\xb3n m\xc3\xa9s curts i amples que els segments de l'epicalze. La corol\xc2\xb7la t\xc3\xa9 6 p\xc3\xa8tals entre 6-10 mm lineals o lanceolats, arrugats i de color violaci m\xc3\xa9s intens en el nervi central._NEWLINE_L'androceu est\xc3\xa0 format per dotze estams, dels quals sis superen el marge de la corol\xc2\xb7la. Les anteres s\xc3\xb3n violetes, vers\xc3\xa0tils o basifixes, diteques i amb pol\xc2\xb7len blau, mentre que els m\xc3\xa9s curts tenen el pol\xc2\xb7len groc. La pol\xc2\xb7linitzaci\xc3\xb3 \xc3\xa9s entom\xc3\xb2fil\xc2\xb7la i la dispersi\xc3\xb3 \xc3\xa9s zooc\xc3\xa0ria. El gineceu est\xc3\xa0 format entre dos i sis carpels soldats. L'ovari \xc3\xa9s \xc3\xadnfer._NEWLINE_El fruit \xc3\xa9s una c\xc3\xa0psula ovoide, tancat en l'epicalze, \xc3\xa9s a dir, no sobresurt del tub floral, i cont\xc3\xa9 nombroses llavors.\n_START_SECTION_\nDroga (part utilitzada)\n_START_PARAGRAPH_\nLes summitats florals i les fulles s\xc3\xb3n la droga, de Lythrum salicaria.\n_START_SECTION_\nUsos\n_START_PARAGRAPH_\nEs recol\xc2\xb7lecten les fulles o les sumitats florals durant l'estiu o a finals de primavera; les flors, abans d'obrir-se per complet o quan estan a mig florir. S'assequen r\xc3\xa0pidament a l'ombra i en un lloc ventilat. En algunes regions, es fermenten les fulles per obtenir una beguda alcoh\xc3\xb2lica. Les fulles polvoritzades s\xc3\xb3n emprades en cosm\xc3\xa8tica per a tractar la pru\xc3\xafja i les fulles s'han consumit com a aliment, verdura. Les flors proporcionen un pigment vermell que \xc3\xa9s usat en pastisseria._NEWLINE_La Comissi\xc3\xb3 E del Ministeri de Sanitat Alemany no ha aprovat cap indicaci\xc3\xb3 per a usos medicinals. _NEWLINE_Tradicionalment, \xc3\xa9s usada com a astringent i antidiarreic. Tamb\xc3\xa9 t\xc3\xa9 propietats emulgents i s'usa per a alleujar l'intest\xc3\xad en la malaltia de Crohn o en la s\xc3\xadndrome de l'intest\xc3\xad irritable; en altres malalties de l'intest\xc3\xad com colitis, c\xc3\xb2lon esp\xc3\xa0stic o colitis ulcerosa i en disenteria. _NEWLINE_En \xc3\xbas extern, \xc3\xa9s recomanada per a afeccions com la dermatosi i \xc3\xa8czema, tamb\xc3\xa9 en malalties de l'aparell genital femen\xc3\xad s'aplica en forma de llevats, en els casos de picor vaginal, metrorr\xc3\xa0gia o inflamaci\xc3\xb3 de la vagina. Per combatre conjuntivitis.\n_START_SECTION_\nToxicitat\n_START_PARAGRAPH_\nA conseq\xc3\xbc\xc3\xa8ncia de la pres\xc3\xa8ncia de tanins, les infusions amb altes dosis poden provocar una irritaci\xc3\xb3 de la mucosa g\xc3\xa0strica. Per a evitar-ho, conv\xc3\xa9 associar-ho a drogues demulcents com la malva. En ser antidiarreica, en elevades quantitats pot causar restrenyiment.\n_START_SECTION_\nContraindicacions\n_START_PARAGRAPH_\nNo prescriviu formes de dosificaci\xc3\xb3 orals amb contingut alcoh\xc3\xb2lic en nens menors de 2 anys ni a consultants en proc\xc3\xa9s de deshabituaci\xc3\xb3 et\xc3\xadlica."